A Bizottság 334/2004/EK rendelete
(2004. február 26.)
a 2004. év tekintetében a sertéshús-ágazatra vonatkozó vámkontingensek megnyitásáról és kezeléséről szóló 1458/2003/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a sertéshús piacának közös szervezéséről szóló, 1975. október 29-i 2759/75/EGK tanácsi rendeletre [1], és különösen annak 8. cikke (2) bekezdésére, 11. cikke (1) bekezdésére és 22. cikke második bekezdésére,
tekintettel a GATT XXIV. cikkének (6) bekezdése alapján folytatott tárgyalások eredményeként összeállított CXL. jegyzékben meghatározott engedmények végrehajtásáról szóló, 1996. június 18-i 1095/96/EK tanácsi rendeletre [2], és különösen annak 1. cikkére,
mivel:
(1) A Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia 2004. május 1-jei csatlakozásának az Európai Unióhoz lehetővé kell tennie ezen országok számára, hogy a jelenlegi tagállamokra alkalmazandó feltételekkel összehasonlítva igazságos feltételek mellett részesülhessenek az 1458/2003/EK bizottsági rendeletben [3] a sertéshúsra előírt vámkontingensekből. Ezért lehetőséget kell biztosítani az ezekben az országokban működő gazdasági szereplők számára, hogy a csatlakozást követően teljes mértékben részt vehessenek ezekben a kontingensekben.
(2) Annak érdekében, hogy a piacon ne alakuljon ki zavar se 2004. május 1. előtt, se azután, a különböző szakaszok tekintetében 2004-re előírt időbeosztást módosítani kell, a mennyiségek felosztását pedig ki kell igazítani, mindezt azonban a GATT XXIII. cikkének és XXIV. cikke 6. bekezdésének megfelelően megkötött nemzetközi megállapodásokban előírt teljes mennyiségek megváltoztatása nélkül. A kérelmek benyújtásának határidejét szintén módosítani kell.
(3) A 2004. év tekintetében ezért az 1458/2003/EK rendelet 3. cikkében és 5. cikkének (1) bekezdésében megállapított intézkedések módosításának és kiigazításának előírására van szükség.
(4) Az e rendeletben előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A RENDELETET:
1. cikk
(1) Az 1458/2003/EK rendelet 3. cikkétől eltérve a 2004. április 1-jétől június 30-ig tartó időszakra a kontingensek felosztása a következő:
a) a 2004. április 1-jétől 30-ig tartó időszakra 8 %;
b) a 2004. május 1-jétől június 30-ig tartó időszakra 17 %.
(2) Az 1458/2003/EK rendelet 5. cikkének (1) bekezdéséről eltérve a 2004. május 1-jétől június 30-ig tartó időszakra az engedély iránti kérelmeket május első hét napja során kell benyújtani.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2004. április 1-jétől június 30-ig kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 26-án.